Morten Østergaard (RV), 2010-05-11:
Som det fremgår af det forslag til vedtagelse, som hr. Anders Samuelsen bragte i forslag ved debattens begyndelse, er også Det Radikale Venstre grundlæggende kritiske over for ferielovssystemet.
Derfor har vi også valgt at udarbejde et forslag til vedtagelse sammen med Liberal Alliance; vi kan ikke deltage i den tilfredsstillelse, der bliver udtrykt i det andet forslag til vedtagelse.
Men jeg vil gerne sige, at når jeg så alligevel kigger på tværs af de to forslag til vedtagelse, kan jeg jo se, at noget af det, der så tilsyneladende er enighed om – og der vil jeg da også gerne takke fru Ulla Tørnæs for, at vi har haft en drøftelse af det her undervejs – er, at uanset hvad man mener om det her, så kan man jo da starte med at kigge på, om ikke de internationale forpligtelser, vi har, kunne implementeres lidt mindre restriktivt, end det sker nu, at der altså kunne ske en fuldautomatisering eller mest mulig automatisering af udbetalingen af feriepengene, så folk i hvert fald får dem uden at skulle gøre sig store anstrengelser for det, at de ikke skal rende rundt fra Herodes til Pilatus og indsende kort den ene vej og den anden vej, men i stedet for bare får udbetalt deres feriepenge.
Derudover kunne vi sørge for, at de rigtig mange penge, der ender med slet ikke at blive udbetalt, fordi folk ikke gider have besværet, bliver udbetalt, så resterne i Feriefonden altså bliver nedbragt, og det kan man jo gøre bl.a. ved at kigge på bagatelgrænsen.
Folk får i dag automatisk tilsendt pengene, hvis beløbet er under 1.500 kr., tror jeg det er, og man kan jo så vælge at hæve den bagatelgrænse, så nogle flere af de småbeløb, som i dag bliver – mange bække små osv. – til rigtig, rigtig mange penge i Feriefonden, kommer tilbage til deres retmæssige ejere.
Jeg synes også, det er helt rimeligt at diskutere renterne.
Hvem skal have glæde af, at de her penge står og trækker renter?
Er det dem, hvis penge det er, eller er det dem, der passer på pengene for den, eller er det de arbejdsgivere, der har dem stående?
Der er i hvert fald efter min bedste overbevisning intet i internationale forpligtelser, der tvinger os til at have det system, vi har i dag, for så vidt angår renterne af folks feriepenge.
Jeg står her med artikel 7 fra arbejdstidsdirektivet, som jeg også har refereret til tidligere i debatten, og den siger jo bare, at medlemsstaterne skal træffe »de nødvendige foranstaltninger for at sikre, at alle arbejdstagere får en årlig betalt ferie af mindst fire ugers varighed, i overensstemmelse med de kriterier for opnåelse og tildeling heraf, som er fastsat i national lovgivning og/eller praksis«, og »den minimale årlige betalte ferieperiode kan ikke erstattes med en finansiel godtgørelse, medmindre arbejdsforholdet ophører.«
Det er jo altså ikke nogen snæver bestemmelse, og derfor synes jeg, der er rigtig god grund til – hvis man ellers deler synspunktet om, at det er relativt formynderisk at passe på folks penge for dem og kun udbetale dem efter en større gang papirbøvl – at man så kigger på, om ikke vi har overimplementeret i hvert fald det her EU-direktiv på netop det her område.
Så er det klart – og det er jeg også glad for at vi har kunnet enes om med Liberal Alliance – at vi selvfølgelig også skal respektere den danske arbejdsmarkedsmodel og de overenskomster, der er på området.
Det er man selvfølgelig nødt til.
Jeg skal huske et sidste element, som jeg også synes er værd at kigge på, og det er den situation, hvor man har opsparet feriepenge og skal have dem udbetalt, men hvis man så er så uheldig at være kommet på kontanthjælp i mellemtiden, bliver det pludselig et spørgsmål, man så skal forholde sig til, at de penge af ens løn, der var reserveret til at holde ferie for, delvis bliver modregnet i den kontanthjælp, man får på et tidspunkt, hvor man altså er kommet ind i næste ferieår.
Derfor synes jeg bare, at der er masser af steder i det her, man kan kigge på, og helt grundlæggende og ja, kald det bare ideologisk – vil jeg sige til hr. Eigil Andersen – mener vi sådan set, at det er noget formynderi, men Danmark skal selvfølgelig leve op til sine internationale forpligtelser og overenskomsterne, og derfor er det, vi opfordrer til, at der bliver den højest mulige grad af automatik i udbetalingen, mindst muligt bureaukrati og så en målrettet indsats, der nedbringer omfanget af ikkeudbetalte feriepenge.
Og det står vi ved.